У Трыгурскі манастыр “на чорную работу” выслалі Андрэя Нікановіча і Івана Латто. Яго аддаленасьць ад уніяцкіх цэркваў павінна была пазбавіць гэтых упартых сьвятароў сродкаў “шкоднага уплыву” на астатняе духавенства. У Любарскі манастыр “пад нагляд да поўнага выпраўленьня” даставілі Фаму Чабаноўскага і Рыгора Эльяшэвіча, у Жыровіцы – Ігнація Хруцкага. 14 лютага Пія Перабілу часова, “да асобага распараджэньня”, выслалі ў Аршанскі манастыр “пад нагляд настаяцеля і паліцыі”. Усьлед за ім 21 лютага туды павезьлі Івана Тачыцкага.